Կարծում եմ՝ կարեւոր աշխատանքներից մէկը, որ տանում ենք եւ դրա ներկայութիւնը դեռ շատ զգալի չէ, նիւթերի հաւաքագրում է: Օրինակի համար՝ տարբեր անհատներ կամ Հայաստանի արտաքին գործոց նախարարութիւնից եւ ԼՂՀ-ի արտաքին գործոց նախարարութիւնից, միջազգային կազմակերպութիւններում Ղարաբաղի հարցով ինչ որոշում կայ, ինչ է ասւել, ինչ է գրւել, այս ամբողջը ունենալ եւ, ի վերջոյ, տրամադրելի դարձնել գոնէ մեր Հայ Դատի համակարգին. սա մէկ օրինակն է, նման այլ հարցեր եւս կան: Ունեցել ենք որոշ հրատարակութիւններ՝ Խոջալուի հարց, կարեւոր փաստաթուղթ է, կարծում եմ՝ Ղարաբաղի հարցի մասին մեր փաստաթուղթը անգլերէնով, որը նաեւ մէկ-երկու այլ լեզուներով էլ հրատարակւեց: Քիչ առաջ պրն. Գասպարը խօսեց Զարաքօլուի մասին, մենք յատուկ, օրինակ, բրոշուր պատրաստեցինք եւ որոշ շրջաններ արդէն օգտագործել են, արաբերէնի են թարգմանել եւ այլն, Թուրքիայում մասսայական, հազարաւոր ձերբակալութիւնների մասին, երբ որ Թուրքիան այդ ձերբակալութիւններն էր իրականացնում եւ Սիրիային դաս էր տալիս, թէ մարդու իրաւունքների պաշտպանութիւն ինչ է նշանակում: